《踏青四首 其三》
明代·区益

踏青过中野，秧叶时复齐。农父秉犁锄，各自向田畦。

晨出事东作，日夕未遑栖。荒村烟火迟，过午始蒸藜。

馌饷鲜及时，风雨复凄迷。一农为我言，妻孥向人啼。

上山忧豺虎，入水畏鲸鲵。盗贼纵横行，诛求彻骨皮。

不见石壕吏，闻之空酸嘶。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。